ועדת העבודה, הרווחה והבריאות, כנסת 18, פרוטוקול מספר 161, 2009-12-15 09:00

חיים כץ: בוקר טוב.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא שעל סדר היום הוא הצעת חוק הסדרת העיסוק במקצועות הבריאות (תיקון) (הרחבת תחולת החוק למקצועות בריאות נוספים), התש"ע-2009, של חברי הכנסת אריה אלדד, חיים אמסלם, אחמד טיבי, אברהם מיכאלי, יצחק וקנין, נסים זאב, דוד אזולאי ואלכס מילר.

חיים כץ: הצעת החוק הזאת באה כהמשך לארבעה מקצועות נוספים שהוכנסו אל תחולת החוק ביולי 2008 – ריפוי בעיסוק, פיזיותרפיה, קלינאות תקשורת ודיאטנים – ונכנסו לתוקף בינואר 2009.

חיים כץ: היה צורך לעבור בחינות כדי לקבל רישיון עד 30 בינואר 2010.

חיים כץ: בשל סיבות אובייקטיביות שלא תלויות באנשים שהיו צריכים להיבחן, הם לא יכלו לגשת לבחינות.

חיים כץ: אם החוק שאנו דנים בו היום לא יאושר מאות אנשים יפוטרו.

חיים כץ: לאחר 30 בינואר 2010 לא יהיה להם יותר רישיון לעסוק במקצועות הללו והם יילכו הביתה.

חיים כץ: למעשה עומדות על הפרק שלוש אפשרויות: האפשרות הראשונה, לאמץ את ההצעה של חבר הכנסת אחמד טיבי, שרוצה שיהיה פטור מבחינות לאחר 3 שנים במקום 5 שנים.

חיים כץ: האפשרות השנייה, על-פי הצעת פשרה של חבר הכנסת אריה אלדד ושלי, שיהיה פטור לאחר 4 שנים ובחינה בעל-פה מן השנה הראשונה.

חיים כץ: לא צריך בחינה בעל-פה בין שנתיים לשלוש.

חיים כץ: האפשרות השלישית, לנסות לפצל את סעיף 57 לחוק, שמאפשר להם פנאי של שנה נוספת לעבור את הבחינות, רק לאלה שעברו, ולקבור את השאר.

חיים כץ: אלה שלוש האפשרויות אם אנחנו לא רוצים לגרום לפיטורים של מי שנכנסו לתחולת החוק ביולי 2008 ב-4 המקצועות הראשונים.

חיים כץ: לפני שניגש להצבעות, לאחר שקראנו את הצעת החוק, אני פונה לחבר הכנסת אחמד טיבי ומבקש ממנו להצטרף לפשרה של "4 שנים".

חיים כץ: האמן לי, אל תספור, זה לא משנה.

אחמד טיבי: אני מעדיף שכל מה שיתקבל כאן יהיה בהסכמה.

רחל אדטו: אדוני היושב-ראש, תתקן את מה שאמרת לגבי 4 השנים.

רחל אדטו: הצעת הפשרה החדשה שונה מהצעת הפשרה שחבר הכנסת אריה אלדד ואני השגנו עם משרד הבריאות, שדיברה על 4 שנים עם בחינה בעל-פה, כולל השנה האחרונה.

חיים כץ: 4 שנים זה פטור.

ג'ודי וסרמן: מי שהועסק למעלה מ-4 שנים פטור מבחינות.

רחל אדטו: כל אלה שסיימו לימודיהם ב-4 השנים האחרונות, כולל אלה שסיימו ב-2008, יש להם פטוֹר מבחינה בכתב.

חיים כץ: יוכלו לבחור בין בחינה בכתב ובחינה בעל-פה.

רחל אדטו: הוכנס תיקון, בניגוד לפשרה שחבר הכנסת אריה אלדד ואני השגנו.

אריה אלדד: לא פטוֹר מבחינה, אלא הם יוכלו לבחור בין בחינה בכתב ובחינה בעל-פה.

רחל אדטו: בפשרה שלנו לא נכללת השנה האחרונה.

רחל אדטו: אתה אומר שבהצעה שלכם עכשיו נכללת גם השנה האחרונה.

חיים כץ: נכון.

רחל אדטו: בישיבה האחרונה הבאנו לכאן את ההצעה של חבר הכנסת אריה אלדד ושלי ושל משרד הבריאות, שקבעה שכל מי שעסקו במקצוע עד 4 שנים יהיו רשאים לבחור בין בחינה בכתב ובין בחינה בעל-פה.

רחל אדטו: אלה שסיימו לימודיהם בשנה האחרונה יהיו חייבים בחינה בכתב.

ג'ודי וסרמן: זה לא עניין של לימודים, אלא מי שעסק במקצוע במשך שנה בלבד.

רחל אדטו: עכשיו משפרים את ההצעה.

רחל אדטו: חל שיפור אחד, לפיו כל מי שעסקו 4 שנים, כולל אלה שעסקו רק שנה אחת, יהיו פטורים מן הבחינה.

ג'ודי וסרמן: לא פטורים ממבחן בכתב, אלא יוכלו לבחור בין מבחן בכתב ומבחן בעל-פה.

רחל אדטו: זה מגדיל את מספר הנהנים בעוד שנתון אחד.

שמרית גיטלין שקד: אלה רק אנשים שעסקו עד 30 ביולי 2008.

שמרית גיטלין שקד: הקו המכריע הוא מי שעסק במקצוע ערב תחילת החוק.

רחל אדטו: אלה מ-2009 עדיין לא סיימו את הלימודים.

אריה אלדד: בכל זאת אני רוצה להעיר משהו.

אריה אלדד: ראוי לשמוע ממשרד הבריאות האם ההצעה של חבר הכנסת ד"ר טיבי מקובלת עליו.

אריה אלדד: גם אם יהיה גיוס מצביעים היום וגם אם יהיה גיוס מצביעים במליאה וההצעה של חבר הכנסת טיבי תתקבל, הממשלה עשויה לדרוש למשוך את הצעת החוק בין הקריאה השנייה והשלישית ואז נחזור לאחור.

חיים כץ: היא לא יכולה למשוך את הצעת החוק.

חיים כץ: זה הצעת חוק פרטית.

שמרית גיטלין שקד: אבל היא יכולה להתנגד.

חיים כץ: הוועדה יכולה למשוך את הצעת החוק.

חיים כץ: אמרתי ביותר מרמז שפה אנשים יצטרכו ללכת הביתה ואף אחד לא ינצח.

אריה אלדד: רציתי להרחיב את הרמז שלך.

חיים כץ: בוודאות אנשים יילכו הביתה ואף אחד לא ינצח.

חיים כץ: זה היה יותר מרמז.

אחמד טיבי: אני מציע שלא אתה תאיים ולא אני אאיים.

אחמד טיבי: העיקרון מאחורי הבחינה הרטרואקטיבית 5 שנים אחורה מוסיף נטל על אנשים שעובדים במערכת.

חיים כץ: אין יותר 5 שנים.

אחמד טיבי: אני מדבר על מה שקיים עכשיו, שאנחנו רוצים לתקן.

אריה אלדד: חבר הכנסת ד"ר טיבי, אני מזכיר לך שזה הצעת חוק שלך.

אחמד טיבי: זה הצעת חוק שלי שהכניסו בה סעיף שאיננו שלי, כי אני באופוזיציה ולא בקואליציה.

אחמד טיבי: ד"ר שנון היה קובר את הצעת החוק אם הסעיף הזה לא היה נכלל, כך הוא אמר.

אחמד טיבי: נפלת היום מן השמיים?

אריה אלדד: הייתי יושב-ראש הוועדה ותמכתי בהצעת החוק בהתלהבות.

אריה אלדד: מה קואליציה ואופוזיציה כאן?

אחמד טיבי: מבחינת הכוח הפרלמנטרי, אני לא יכול להעביר את כל מה שאני רוצה.

אחמד טיבי: אני גאה שהעברתי את הצעת החוק הזאת ביחד עם אחרים, ואתה אחד מהם, אבל לא כל מה שמופיע בהצעת החוק הוא שלי, ואתה יודע את זה.

אחמד טיבי: יש דברים שאני לא תומך בהם.

אחמד טיבי: את זה למשל אני לא אוהב.

אחמד טיבי: אני מודה שלאחר מעשה נחשפתי לסבלם של בוגרי המקצוע בארץ שאמורים באופן רטרואקטיבי לעבור בחינה למרות שהם עובדים כבר 5, 4 או 3 שנים במקצוע לשביעות רצונם של המעסיקים, המוסדות הציבוריים.

אחמד טיבי: לכן, אדוני היושב-ראש, בואו נגלה הבנה.

אחמד טיבי: לפני שנגיע לעמק השווה, אם בכלל, על המספר 4 או 2 או 0 או יהיה מה שיהיה, האם אתה מוכן שהספירה לאחור תתחיל מיום הבחינה ולא מיום כניסת החוק לתוקף?

אחמד טיבי: כי מושכים כל הזמן את הבחינה.

חיים כץ: עכשיו מונחות כאן תקנות.

אמיר שנון: ניתן לדחות בשנתיים ולהוסיף עוד שני מחזורים.

ג'ודי וסרמן: לגבי 4 מקצועות החוק נכנס כבר לתוקף.

ג'ודי וסרמן: עליהם מדובר.

אחמד טיבי: אבל עדיין אין בחינה.

ג'ודי וסרמן: אבל החוק כבר בתוקף.

חיים כץ: אנחנו עוסקים בסעיף 57 ודוחים עכשיו בשנה.

אמיר שנון: חבר הכנסת טיבי אמר אותו דבר במילים אחרות.

אמיר שנון: אגב, לא מדובר רק על בוגרי לימודים בארץ אלא גם על בוגרי לימודים בחוץ-לארץ.

אחמד טיבי: נכון.

אחמד טיבי: אז אולי תתן את דעתך והוועדה תתן דעתה לסעיף ההגמשה הזה.

חיים כץ: בואו נקרא לילד בשמו.

חיים כץ: אנחנו מגיעים לאותה תוצאה.

חיים כץ: אתה חוזר ל-3 שנים?

אחמד טיבי: אני הצעתי שנתיים.

חיים כץ: אני יכול להיות יותר נחמד ולהגיד אפס.

חיים כץ: למה שיעברו בחינה בכלל?

חיים כץ: שלא יעברו בחינה.

חיים כץ: שכל אחד יעסוק במקצוע.

אחמד טיבי: חברת הכנסת אדטו הציעה אפס.

אחמד טיבי: אני הצעתי שנתיים.

חיים כץ: היא לא הציעה אפס.

חיים כץ: אני הצעתי אפס.

חיים כץ: אם רוצים להיות נחמדים אז מה משנים החולים?

חיים כץ: בואו נלך עם הרופאים.

חיים כץ: נעזוב את החולים.

חיים כץ: לצורך העניין החולים לא חשובים כאן בכלל.

רחל אדטו: זה באמת לא קשור לחולים.

רחל אדטו: זה חופש העיסוק.

אחמד טיבי: אתה חושב שאנחנו עושים את זה בגלל נחמדוּת?

חיים כץ: כן.

אחמד טיבי: אדוני היושב-ראש, אני לא יודע אם נפגשת עם הבוגרים ונחשפת לסיפור שלהם.

אחמד טיבי: אלה אנשים שעובדים עכשיו במוסדות.

אחמד טיבי: יש אנשים שעובדים כבר 5 שנים או 4 שנים, וחלקם מצטיינים שקיבלו פרסים.

איתן כבל: הרי זה העניין, אדוני היושב-ראש.

איתן כבל: הגעתי לדיון בנושא הזה כי גם אני קיבלתי פניות רבות מאנשים.

איתן כבל: זה לא רק מהיום והלאה, אלא כולל את מי שנמצאים כבר בתוך המערכת ועובדים.

איתן כבל: הם אומרים: אנחנו נמצאים כבר בתוך המערכת ומבקשים מאתנו, אחרי שאנחנו נמצאים כבר בפנים ועובדים, לעבור עוד בחינות.

אריה אלדד: דנים בסוגייה הזאת כבר שנתיים.

חיים כץ: חבר הכנסת כבל, איחרת לישיבה.

חיים כץ: בתחילת הישיבה אמרתי שחלק מן החוק נחקק לפני שנה ואנשים לא ניגשו לבחינות, שלא באשמתם, כי לא היו נהלים ולא היו בחינות.

חיים כץ: ב-30 בינואר מאות אנשים יפוטרו כי לא יהיה להם רישיון והם יאבדו את עבודתם.

חיים כץ: כאשר אתם סופרים ומשחקים קחו בחשבון שמאות אנשים יילכו הביתה.

חיים כץ: זה החשבון האמיתי.

אמיר שנון: אני רוצה להזכיר שהם מקבלים תעודות זמניות.

אמיר שנון: אנחנו עוסקים כל הזמן בהנפקת תעודות זמניות.

אמיר שנון: זה לא שיש בחינה וזהו.

אמיר שנון: בינתיים הם מקבלים תעודות זמניות לשנה וחצי, ואנחנו רוצים להאריך את זה לשנה נוספת, ובתקופה הזאת הם צריכים לגשת לבחינה.

אמיר שנון: הם ממשיכים לעבוד, ממשיכים להיות מועסקים.

רחל אדטו: סלע המחלוקת הוא בסך הכול שנה אחת.

אחמד טיבי: בדיוק.

אחמד טיבי: תראה על מה אנחנו מדברים, אדוני.

אריה אלדד: אנחנו מדברים על 5 שנים, כלשון החוק שלך.

אריה אלדד: כל אימת שמשרד הבריאות מוכן להתגמש או שחלק מן המציעים מוכנים להתגמש אז ההתגמשות הזאת היא נקודת הפתיחה להמשך משא ומתן.

אריה אלדד: אין יותר.

אריה אלדד: מדברים על 5 שנים, וזהו.

אריה אלדד: זה לשון החוק.

אריה אלדד: בחוק של חבר הכנסת טיבי כתוב: "5 שנים".

חיים כץ: אני אומר לך: תהיה חכם.

חיים כץ: אל תהיה צודק.

איתן כבל: אדוני היושב-ראש, החסרתי שנתיים, אבל למה חבר הכנסת אריה אלדד כל-כך לוחמני?

איתן כבל: לא החזירו כאן כלום.

חיים כץ: חבר הכנסת אריה אלדד דואג כאן לחולים.

אריה אלדד: יש כאן התנגשות אמיתית בין הגנה על חולים, כדי שמטפלים לא מוסמכים לא יטפלו בהם.

איתן כבל: זה הכי חשוב.

אריה אלדד: לא, זה לא הכי חשוב.

אריה אלדד: הכי חשוב זה 200 המכתבים שאתה קיבלת ושהוא קיבל ושהוא קיבל.

אריה אלדד: למה הם התעוררו?

איתן כבל: בואו לא נתחרה על מספר המכתבים שקיבלנו.

איתן כבל: חבר הכנסת אריה אלדד, אני שואל אותך שאלה רצינית.

איתן כבל: אתה אדם רציני ואני מתייחס אליך ברצינות.

איתן כבל: תמיד בנושאים מקצועיים שם את כל העמדות הפוליטיות בצד ומתייחס אליך בשיא הרצינות.

איתן כבל: תתייחס אליי ברצינות.

איתן כבל: אתה רוצה לענות לי בפופוליזם – אני יודע לענות לא פחות טוב ממך.

איתן כבל: תודה רבה.

אריה אלדד: אני מסביר לך את הסוגייה.

אריה אלדד: במשך 5 שנים משרד הבריאות, על-פי הוראת בג"ץ, לא יכול היה להנפיק תעודות שמעידות על כך שבעל המקצוע אכן ראוי.

אריה אלדד: יש חשש אמיתי שב-5 השנים האלה נכנסו רבים מאוד שלא למדו כהלכה, שלא הוכשרו כהלכה, שאין לנו שום מנגנון סינון לגביהם.

אחמד טיבי: למרות שהם עובדים 5 שנים במערכת?

אריה אלדד: למרות שהם עובדים, חלקם באופן פרטי וחלקם במוסדות, חלקם עם פיקוח וחלקם בלי פיקוח.

אריה אלדד: אמרנו: מכיוון שב-5 השנים האלה איננו יודעים דבר על העוסקים במקצוע, אנחנו רוצים שתוטל עליהם בחינה כדי לדעת אם הם יודעים או לא יודעים אותו.

אריה אלדד: הגיע גל של מכתבי מחאה.

אריה אלדד: אז אמרתם: אתם יודעים מה, לא תהיה בחינה.

אריה אלדד: כלומר, יתכן שיש 10 או 100 או 1,000 בעלי מקצועות שונים שאינם ראויים ואנחנו נותנים להם אישור לטפל בחולים בלי לבדוק את כישוריהם.

אריה אלדד: נותנים להם פטור מאיזו בדיקה.

אריה אלדד: זה המשמעות של החוק.

אריה אלדד: הרי אין כאן עניין של צד א' או צד ב'.

אריה אלדד: השאלה האם רוצים להגן על בעלי המקצוע, שעובדים כבר 5 שנים, או להגן על אוכלוסיית חולים שנתונים לטיפול של אותם בעלי מקצוע.

חיים כץ: העניין ברור.

חיים כץ: חבר הכנסת אחמד טיבי, האם אתה רוצה שאעלה את ההסתייגות שלך להצבעה, או שנסגור את זה על "4 שנים"?

אחמד טיבי: אני מבקש ממך הגמשה.

אחמד טיבי: אני מבקש לקבוע "3 שנים".

אחמד טיבי: אני הצעתי שנתיים.

חיים כץ: אני לא יודע לעשות "3 שנים".

חיים כץ: אתה רוצה "4 שנים"?

אחמד טיבי: מה זה "לא יודע"?

אחמד טיבי: כל הוויכוח הוא על שנה, וכולם יהיו מרוצים.

חיים כץ: נעלה להצבעה את ההצעה של חבר הכנסת אחמד טיבי שמבקש לקבוע – כמה שנים?

אחמד טיבי: ביקשתי שנתיים, אבל אני מוכן שזה יהיה 3 שנים.

חיים כץ: חבר הכנסת אחמד טיבי אומר שהוא מתקן את הצעתו ל-"3 שנים".

אחמד טיבי: את מבינה על מה מדובר כאן?

אחמד טיבי: את רוצה להצביע נגד כל בוגרי לימודי פיזיותרפיה וריפוי בעיסוק?

אריה אלדד: אתה רוצה להצביע נגד כל החולים שמטופלים על-ידם?

אריה אלדד: מה הפופוליזם הזה?

חיים כץ: נעלה להצבעה את ההצעה של חבר הכנסת טיבי.

אחמד טיבי: אל תנהל את זה כך.

אחמד טיבי: הרי לקואליציה יש רוב.

אחמד טיבי: אני רוצה לשמוע את דעתו של סגן שר הבריאות.

חיים כץ: אני מעלה להצבעה את ההצעה של חבר הכנסת אחמד טיבי, שהציע "3 שנים".

רחל אדטו: יש הצעה ל-"3 שנים".

רחל אדטו: ומה הלאה?

חיים כץ: אני לא יודע.

חיים כץ: אם ההצעה תעבור נראה מה הלאה.

אחמד טיבי: למה אתה מנהל את זה כך?

אחמד טיבי: תגיד מה הפרוצדורה.

אחמד טיבי: אם זה לא מתקבל, מה יקרה?

חיים כץ: אמרתי לך כבר בהתחלה, אם ההצעה לא תתקבל - - -

אחמד טיבי: אני אומר לך, תגלה גמישות.

חיים כץ: חבר הכנסת אחמד טיבי, תשמור על הסדר.

חיים כץ: אנחנו באמצע ההצבעה.

אחמד טיבי: אני שואל אותך על הפרוצדורה.

אחמד טיבי: אם זה לא מתקבל, מה יקרה?

אחמד טיבי: אתה לא יודע לנהל ישיבה?

חיים כץ: אני לא יודע.

חיים כץ: אני אלמד ...

אחמד טיבי: פיצצת ישיבה בשבוע שעבר כי היה לי רוב.

אחמד טיבי: אתה מטיל על הבוגרים שעבדו 5 שנים במוסדות ציבור לעבור בחינה רטרואקטיבית.

אחמד טיבי: תגלה הבנה.

אחמד טיבי: רבים מחברי הכנסת תומכים בהצעה שלי, וגם אתה, אבל אתה מוּנָע משיקולים קואליציוניים.

יעקב ליצמן: סליחה שאיחרתי לדיון הזה.

יעקב ליצמן: עם כל הכבוד לדעתי, אני יודע את עמדת המשרד שלי, אבל כשרופא למשל עובר התמחות ועובד כבר בפועל – צריך לכבד גם את זה.

יעקב ליצמן: לכן אני בהחלט מוכן - - -

אריה אלדד: לא מדובר על רופאים.

יעקב ליצמן: אני יודע.

יעקב ליצמן: כפי שזה קיים אצל רופאים זה קיים גם במקצועות הללו.

יעקב ליצמן: מי שעבד כבר כמה שנים, צריך לכבד את זה ולראות בזה התנסות מעשית.

יעקב ליצמן: לכן אני בהחלט מוכן להגיע פשרה בנושא הזה.

אריה אלדד: יש פשרה.

אחמד טיבי: לא, אתם עומדים על כך שיהיה "4 שנים".

אחמד טיבי: זה לא פשרה.

אריה אלדד: בניגוד לכתוב בחוק, שרק מעבר ל-5 שנים יהיו פטורים מבחינה, הפשרה היא שכבר לאחר 4 שנים יהיו פטורים מבחינה, וב-4 השנים האלה במקום בחינה בכתב יוכלו לעבור בחינה מעשית.

אחמד טיבי: אני במקום "שנתיים" באתי לקראתם והצעתי "3 שנים".

אחמד טיבי: כל ההבדל הוא של שנה, אדוני סגן השר.

יעקב ליצמן: אולי אפשר לקבוע "3 שנים וחצי".

אחמד טיבי: אדוני היושב-ראש, כל ההבדל הוא של שנה.

אחמד טיבי: זה לא עניין של כבוד.

אחמד טיבי: אני מעביר לך את כל הפרסטיז'ה.

חיים כץ: שנה היא גם לכאן וגם לכאן.

חיים כץ: מה ההסתייגות שלך?

אחמד טיבי: תגיעו לסיכום ביניכם.

חיים כץ: מה שאסכם עם סגן השר מקובל עליך?

אחמד טיבי: כן.

אחמד טיבי: (הישיבה נפסקה לכמה דקות ונתחדשה)

חיים כץ: אני מתכבד לחדש את ישיבת ועדת העבודה, הרווחה והבריאות.

חיים כץ: מאחר והיתה כאן התחייבות של המסתייגים לקבל כל החלטה שתסוכם בין סגן שר הבריאות ליצמן וביני, נקרא את ההחלטה ונצביע עליה, ועל כל הצעת החוק בהכנה לקריאה שנייה ושלישית.

חיים כץ: תהיה התחייבות של משרד הבריאות לגבי הבחינה, שהם יכניסו בתקנות את הבחינות בעל-פה לפי שמעוניין בכך.

ג'ודי וסרמן: ההצעה היא שמי שעסק במקצוע למעלה משלוש שנים וחצי, פטור מבחינה.

ג'ודי וסרמן: מדובר כאן ב-4 המקצועות שנכללו בחוק הקודם, ב-4 המקצועות הראשונים קרימינולוגיה קלינית.

שמרית גיטלין שקד: מרפאים בעיסוק, פיזיותרפיסטים, קלינאי תקשורת ודיאטנים.

שמרית גיטלין שקד: ובנוסף קרימינולוגיה קלינית, שאת זה מוצע להסדיר בחוק החדש.

ג'ודי וסרמן: מי שעסק פחות משלוש שנים וחצי, ייבחן בבחינה מעשית או בבחינה בעל-פה, וזה יוסדר בתקנות על-פי הצהרה של משרד הבריאות.

שמרית גיטלין שקד: לגבי שאר המקצועות – ההסדר יישאר כפי שהוא.

אחמד טיבי: אני מקבל את הסיכום.

חיים כץ: נעבור להצבעה על הצעת החוק, כולל התיקון שהיועצת המשפטית קראה עכשיו, על סעיפים 1 עד 19.

חיים כץ: מי בעד הצעת החוק?

חיים כץ: ירים את ידו.

חיים כץ: מי נגד?

חיים כץ: מי נמנע?

חיים כץ: הצבעה בעד הצעת חוק הסדרת העיסוק במקצועות הבריאות (תיקון) (הרחבת תחולת החוק למקצועות בריאות נוספים), התש"ע-2009, סעיפים 1-19, עם התיקונים שהוכנסו בה – רוב נגד – אין נמנעים – אין הצעת החוק נתקבלה.

חיים כץ: הצעת חוק הסדרת העיסוק במקצועות הבריאות (תיקון) (הרחבת תחולת החוק למקצועות בריאות נוספים), התש"ע-2009, נתקבלה ותועבר לקריאה שנייה ושלישית במליאה.

חיים כץ: תודה רבה.